Document ID: 32006R1365

EUROPA-PARLAMENTETS OG RÅDETS FORORDNING (EF) Nr. 1365/2006
af 6. september 2006
om statistik over godstransport ad indre vandveje og om ophævelse af Rådets direktiv 80/1119/EØF
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 285, stk. 1,
under henvisning til forslag fra Kommissionen,
efter proceduren i traktatens artikel 251 (1), og
ud fra følgende betragtninger:
(1)
Indre vandveje er en vigtig del af Fællesskabets transportnet, og fremme af transport ad indre vandveje er et af målene i den fælles transportpolitik både for at forbedre den økonomiske effektivitet og for at begrænse energiforbruget og transportsektorens indvirkning på miljøet som beskrevet i Kommissionens hvidbog om den europæiske transportpolitik frem til 2010 - de svære valg.
(2)
Kommissionen har behov for statistikker over godstransport ad indre vandveje for at kunne overvåge og udvikle den fælles transportpolitik samt de transportrelaterede dele af politikken vedrørende regioner og transeuropæiske net.
(3)
Statistikkerne over transport ad indre vandveje er blevet indsamlet i henhold til Rådets direktiv 80/1119/EØF af 17. november 1980 om statistisk registrering af godstransporten ad indre vandveje (2), som ikke længere svarer til det nuværende behov på dette område. Direktivet bør derfor afløses af en ny retsakt, som udvider anvendelsesområdet og forbedrer effektiviteten.
(4)
Direktiv 80/1119/EØF bør derfor ophæves.
(5)
Der bør indsamles fællesskabsstatistikker over alle transportformer på grundlag af fælles begreber og standarder med det formål at opnå størst mulig sammenlignelighed mellem transportformerne.
(6)
Der findes ikke transport ad indre vandveje i alle medlemsstater, hvorfor denne forordnings anvendelsesområde er begrænset til de medlemsstater, hvor denne transportform eksisterer.
(7)
Målet for denne forordning, nemlig. fastsættelsen af fælles statistiske standarder, som gør det muligt at producere harmoniserede data, kan ikke i tilstrækkelig grad opfyldes af medlemsstaterne og kan derfor bedre gennemføres på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går forordningen ikke ud over, hvad der er nødvendigt for at nå dette mål.
(8)
Rådets forordning (EF) nr. 322/97 af 17. februar 1997 om EF-statistikker (3) udgør en referenceramme for bestemmelserne i denne forordning.
(9)
De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (4).
(10)
Udvalget for det Statistiske Program, der er nedsat ved Rådets afgørelse 89/382/EØF, Euratom (5), er blevet hørt i overensstemmelse med artikel 3 i nævnte afgørelse -
UDSTEDT FØLGENDE FORORDNING:
Artikel 1
Genstand
Ved denne forordning opstilles der fælles regler for udarbejdelse af fællesskabsstatistikker vedrørende transport ad indre vandveje.
Artikel 2
Anvendelsesområde
1. Medlemsstaterne indberetter statistikker til Kommissionen (Eurostat) over transport ad indre vandveje inden for deres nationale område.
2. Medlemsstater, hvor den samlede mængde gods, der årligt transporteres ad indre vandveje i national eller international transport eller transittransport, overstiger en million tons, indberetter de i artikel 4, stk. 1, nævnte data.
3. Som en undtagelse fra stk. 2 indberetter medlemsstater, hvor der ikke findes international transport eller transittransport ad indre vandveje, men hvor den samlede mængde gods, der årligt transporteres ad indre vandveje i national transport, overstiger en million tons, kun de i artikel 4, stk. 2, nævnte data.
4. Denne forordning finder ikke anvendelse på:
a)
godstransport med fartøjer på under 50 tons dødvægt
b)
fartøjer, som hovedsagelig anvendes til passagertransport
c)
færger
d)
fartøjer, som udelukkende anvendes til ikke-kommercielle formål af havnemyndigheder og offentlige myndigheder
e)
fartøjer, som udelukkende anvendes til bunkring eller oplagring
f)
fartøjer, der ikke anvendes til godstransport, såsom fiskerfartøjer, opmudringsfartøjer, flydende værksteder, husbåde og lystbåde.
Artikel 3
Definitioner
I denne forordning forstås ved:
a)
»sejlbar indre vandvej«: en vandstrækning, som ikke er en del af havet, og som kan besejles af fartøjer med en lasteevne på mindst 50 tons, når disse er lastet normalt. Begrebet dækker både sejlbare floder og søer og sejlbare kanaler
b)
»fartøj til transport ad indre vandveje«: et fartøj, der er beregnet til godstransport eller offentlig passagertransport ad sejlbare indre vandveje
c)
»fartøjets nationalitet«: det land, i hvilket fartøjet til transport ad indre vandveje er registreret.
Artikel 4
Indsamling af data
1. Data indsamles i overensstemmelse med tabellerne i bilag A-D.
2. I de i artikel 2, stk. 3, omtalte tilfælde er det kun nødvendigt at indsamle de data, der kræves ifølge bilag E.
3. I forbindelse med denne forordning klassificeres gods i overensstemmelse med bilag F.
Artikel 5
Indberetning af data
1. Den første observationsperiode begynder den 1. januar 2007. Data indberettes hurtigst muligt og senest fem måneder efter den pågældende observationsperiodes udløb.
2. I de første tre år, hvor denne forordning finder anvendelse, kan den i stk. 1 nævnte indberetningsfrist forlænges efter proceduren i artikel 10, stk. 2. Indberetningsfristen inklusive en eventuel forlængelse må ikke være længere end otte måneder efter observationsperiodens udløb.
Forlængelser af indberetningsfristen fremgår af bilag G.
Artikel 6
Formidling af data
Fællesskabsstatistikker baseret på de i artikel 4 nævnte data formidles med samme hyppighed som den, der gælder for medlemsstaternes indberetning af data.
Artikel 7
Kvaliteten af data
1. Kommissionen (Eurostat) udarbejder og offentliggør efter proceduren i artikel 10, stk. 2, metodologiske krav og kriterier til sikring af kvaliteten af de producerede data.
2. Medlemsstaterne træffer alle nødvendige foranstaltninger for at sikre kvaliteten af de indberettede data.
3. Kommissionen (Eurostat) vurderer kvaliteten af de indberettede data. Medlemsstaterne forelægger Kommissionen (Eurostat) en rapport med de oplysninger og data, som den anmoder om til kontrol af kvaliteten af de indberettede data.
Artikel 8
Rapport om gennemførelsen
Senest den 15. oktober 2009 og efter høring af Udvalget for det Statistiske Program forelægger Kommissionen en rapport for Europa-Parlamentet og Rådet om forordningens gennemførelse. Rapporten skal bl.a. indeholde:
a)
en vurdering af de udarbejdede statistikkers nytteværdi for Fællesskabet, medlemsstaterne, leverandørerne og brugerne af de statistiske oplysninger i forhold til omkostningerne ved at udarbejde dem
b)
en vurdering af kvaliteten af de udarbejdede statistikker
c)
en redegørelse for mulige forbedringer og ændringer, der anses for nødvendige på baggrund af de opnåede resultater.
Artikel 9
Gennemførelsesforanstaltninger
Foranstaltningerne til gennemførelse af denne forordning, herunder foranstaltninger under hensyn til den økonomiske og tekniske udvikling, fastlægges efter proceduren i artikel 10, stk. 2. Sådanne foranstaltninger omfatter:
a)
tilpasning af tærsklen for statistisk dækning af transport ad indre vandveje (artikel 2)
b)
tilpasning af definitionerne og vedtagelse af yderligere definitioner (artikel 3)
c)
tilpasning af dataindsamlingens omfang og af bilagenes indhold (artikel 4)
d)
nærmere regler om indberetning af data til Kommissionen (Eurostat) herunder standarder for dataudveksling (artikel 5)
e)
nærmere regler for Kommissionens (Eurostats) formidling af resultater (artikel 6)
f)
udarbejdelse og offentliggørelse af metodologiske krav og kriterier (artikel 7).
Artikel 10
Udvalgsprocedure
1. Kommissionen bistås af Udvalget for det Statistiske Program, der er nedsat ved artikel 1 i afgørelse 89/382/EØF, Euratom.
2. Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.
Perioden i artikel 5, stk. 6, i afgørelse 1999/468/EF, fastsættes til tre måneder.
3. Udvalget vedtager selv sin forretningsorden.
Artikel 11
Overgangsbestemmelser og ophævelse
1. Medlemsstaterne indberetter de statistiske resultater for 2006 i overensstemmelse med direktiv 80/1119/EØF.
2. Direktiv 80/1119/EØF ophæves hermed med virkning fra den 1. januar 2007.
Artikel 12
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Strasbourg, den 6. september 2006.

Labels: 8
19